REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj:

29. novembar 2021. godine

B e o g r a d

PREDSEDNIKU NARODNE SKUPŠTINE

 Odbor za ustavna pitanja i zakonodavstvo Narodne skupštine, podnosi, na osnovu člana 145. Poslovnika Narodne skupštine ("Službeni glasnik RS" broj 20/12 - prečišćen tekst), predsedniku Narodne skupštine:

 - Predlog odluke o raspisivanju republičkog referenduma

 Odbor za ustavna pitanja i zakonodavstvo predlaže da se naveden akt, imajući u vidu potrebu njegovog što hitnijeg donošenja, na osnovu člana 149. Poslovnika Narodne skupštine, shodnom primenom člana 167. Poslovnika Narodne skupštine, donese po hitnom postupku.

 Odbor za ustavna pitanja i zakonodavstvo utvrdio je predlog navedenog akta na 76. sednici, održanoj 29. novembra 2021. godine.

 Za predstavnika Odbora u Narodnoj skupštini određena je Jelena Žarić Kovačević, predsednik Odbora.

 PREDSEDNIK ODBORA

 Jelena Žarić Kovačević

**PREDLOG**

 Na osnovu člana 203. stav 7. Ustava Republike Srbije („Službeni glasnik RS”, broj 98/06) i čl. 13. i 18. Zakona o referendumu i narodnoj inicijativi („Službeni glasnik RS”, broj 111/21),

 Narodna skupština Republike Srbije, na \_\_\_\_\_\_\_\_\_\_\_\_\_\_\_ sednici, održanoj \_\_\_\_\_\_\_\_ 2021. godine, donela je

O D L U K U

O RASPISIVANjU REPUBLIČKOG REFERENDUMA RADI

POTVRĐIVANjA AKTA O PROMENI USTAVA REPUBLIKE SRBIJE

1. Raspisuje se republički referendum radi potvrđivanja Akta o promeni Ustava Republike Srbije, koji je Narodna skupština Republike Srbije usvojila na sednici ----------------------------------------.

2. Republički referendum se održava 16. januara 2022. godine, u vremenu od 7.00 do 20.00 časova.

3. Na republičkom referendumu građani se izjašnjavaju o referendumskom pitanju:

 „Da li ste za potvrđivanje Akta o promeni Ustava Republike Srbije?”.

4. Na glasačkom listiću građani se izjašnjavaju zaokruživanjem reči: „da” ili reči: „ne”.

5. Republička izborna komisija utvrđuje i objavljuje ukupne rezultate republičkog referenduma i dostavlja izveštaj o sprovedenom republičkom referendumu Narodnoj skupštini Republike Srbije.

6. Radi upoznavanja građana sa sadržinom Akta o promeni Ustava Republike Srbije koji se potvrđuje na republičkom referendumu, Akt o promeni Ustava Republike Srbije, sa obrazloženjem, objaviće se u „Službenom glasniku Republike Srbije”, kao sastavni deo ove odluke.

 7. Ova odluka stupa na snagu danom donošenja i objavljuje se u „Službenom glasniku Republike Srbije”.

RS broj \_\_\_

U Beogradu, \_\_. \_\_\_\_\_\_\_\_\_ 2021. godine

NARODNA SKUPŠTINA REPUBLIKE SRBIJE

 PREDSEDNIK

 Ivica Dačić

**O b r a z l o ž e nj e**

 Narodna skupština na sednici održanoj 30. novembra 2021. godine usvojila je Akt o promeni Ustava Republike Srbije. Navedenim aktom o promeni Ustava Republike Srbije menja se Prvi deo, koji se odnosi na načela Ustava, i to u članu 4. kojim se uređuje podela vlasti, Peti deo, koji se odnosi na uređenje vlasti, u Glavi 1 koja se odnosi na Narodnu skupštinu, i to u članu 99. koji se odnosi na nadležnosti Narodne skupštine i u članu 105. koji se odnosi na način odlučivanja u Narodnoj skupštini, u Glavi 7 koja se odnosi na sudove, u Glavi 8 koja se odnosi na Visoki savet sudstva i u Glavi 9 koja se odnosi na javna tužilaštva i u Šestom delu, koji se odnosi na položaj Ustavnog suda, u članu 172, koji se odnosi na Sastav Ustavnog suda i izbor i imenovanje sudija Ustavnog suda.

Imajući u vidu da se navedenim aktom o promeni Ustava menjaju odredbe koje se odnose na načela Ustava i uređenje vlasti kod kojih je u članu 203. stav 7. Ustava Republike Srbije utvrđeno je da je Narodna skupština dužna da Akt o promeni Ustava stavi na republički referendum radi potvrđivanja, Odbor za ustavna pitanja i zakonodavstvo je, u skladu sa članom 145. stav 2. Poslovnika Narodne skupštine („Službeni glasnik RS”, broj 20/12 - prečišćen tekst), podneo Narodnoj skupštini 29. novembra 2021. godine Predlog odluke o raspisivanju referenduma. Odbor za ustavna pitanja i zakonodavstvo predlaže da se navedeni akt, imajući u vidu potrebu njegovog što hitnijeg donošenja, na osnovu člana 149. Poslovnika Narodne skupštine, shodnom primenom člana 167. Poslovnika Narodne skupštine, donese po hitnom postupku.

U članu 18. stav 1. Zakona o referendumu i narodnoj inicijativi („Službeni glasnik RS”, broj 111/21) utvrđeno je da odluka o raspisivanju referenduma sadrži obavezno: navođenje teritorije za koje se raspisuje referendum; naziv akta, odnosno pitanje o kome se građani izjašnjavaju na referendumu sa ponuđenim odgovorima; datum održavanja referenduma; vreme trajanja glasanja na referendumu i vrstu referenduma koji se raspisuje. Akt o kome se građani izjašnjavaju na referendumu i obrazloženje tog akta, odnosno obrazloženje pitanja o kome se građani izjašnjavaju na referendumu sastavni su deo odluke o raspisivanju referenduma. U stavu 2. ovog člana utvrđeno je da se odluka o raspisivanju referenduma objavljuje u službenom glasilu Republike Srbije, a u stavu 4. da se u slučaju raspisivanja referenduma o promeni Ustava, referendum se može održati najranije 45 dana od dana raspisivanja referenduma, a najkasnije 60 dana od dana usvajanja akta o promeni Ustava. U članu 19. stav 3. ovog zakona utvrđeno je da je nadležna izborna komisija za sprovođenje republičkog referenduma Republička izborna komisija. U članu 26. stav 1. ovog zakona utvrđeni su nadležnost Republičke izborne komisije da pruži građanima objektivne informacije o aktu o kome se odlučuje na referendumu, kao i načini na koje će to činiti.